যাদবপুরে ধুন্ধুমার! রবিবাসরীয় সন্ধ্যায় বামেদের মিছিল-ধর্মঘটের ডাক

কলকাতা: ফের উত্তপ্ত যাদবপুর বিশ্ববিদ্যালয় (Jadavpur University Clash)। রবিবারের ঘটনার প্রতিবাদে রাজ্যজুড়ে সব কলেজে বিশ্ববিদ্যালয় ধর্মঘটের ডাক দিল সিপিএমের ছাত্র সংগঠন এসএফআই। রবিবার মিছিলের ডাক দেওয়া হয়েছে বামফ্রন্টের তরফেও। বিকেল ৫টায় সুকান্ত সেতু থেকে যাদবপুর থানা পর্যন্ত মিছিল হবে সোমবার। থাকবেন সিপিএম রাজ্য সম্পাদক মহম্মদ সেলিম সহ সিপিএমের শীর্ষ নেতৃত্ব। বাম সহযোগি দলগুলিও এই মিছিলের অংশ হতে পারে। শিক্ষামন্ত্রী ব্রাত্য বসুর গ্রেফতারের দাবি নিয়ে পথে নামবে লাল ব্রিগেট।

শনিবার দুপুরে ওয়েপকুপার বার্ষিক সাধারণ সভাকে কেন্দ্র করে বিশ্ববিদ্যালয় চত্বরে অশান্তি ছড়িয়ে পড়ে। ছাত্র সংসদ নির্বাচনের দাবিতে বামপন্থী ছাত্ররা ব্রাত্য বসুর সামনে বিক্ষোভ দেখাতে শুরু করে। গাড়ির সামনে বসে পড়ে বিক্ষোভ দেখান ছাত্ররা। কাচ ভাঙার পাশাপাশি, চাকার হাওয়াও খুলে দেওয়া হয় বলে অভিযোগ। ছোড়া হয় জুতো। শিক্ষামন্ত্রীকে হেনস্থা করার অভিযোগ ওঠে। জখম শিক্ষমন্ত্রীকে এসএসকেএম হাসপাতালে ভর্তি করা হয়।

আরও পড়ুন: যত কাণ্ড যাদবপুরে, শিক্ষামন্ত্রীর উপর হামলা থেকে ছাত্রের পেটানো, দায়ের ৫ FIR

পাশাপাশি, গাড়ির নীচে পড়ে গুরুতর জখম হন বিশ্ববিদ্যালয়ের দুইজন ছাত্র। রক্তাক্ত অবস্থায় তাঁদের ভর্তি করা হয় কেপিসি মেডিকেল কলেজ ও হাসপাতালে। সূত্রের খবর, পড়ুয়ার বা চোখ এবং মাথা গুরুতর আঘাত রয়েছে।

এরপরই যাদবপুর চত্বরে বিক্ষোভ দেখাতে শুরু করে বাম ছাত্র সংগঠনগুলি। পাল্টা পথে নামে তৃণমূল। রাতে পরিস্থিতি কিছুটা স্বাভাবিক হলেও, গভীর রাতে তৃণমূল সমর্থিত কর্মী সংগঠন শিক্ষা বন্ধু সমিতির কার্যালয়ে আগুন লাগার ঘটনাটির নতুন করে উত্তেজনা তৈরি হয়।