চড়বে পারদ, বাড়বে গরম! মার্চেই তাপপ্রবাহের সতর্কতা হাওয়া অফিসের

কলকাতা: রাজ্যে বাড়বে গরমের দাপট। দিনের বেলা ক্রমশ বাড়ছে সূর্যের তাপ, রাতে ঠান্ডার অনুভূতি প্রায় নেই বললেই চলে। হাওয়া অফিস জানিয়েছে, মার্চের মাঝামাঝি সময় থেকে কলকাতার সর্বোচ্চ তাপমাত্রা ৪o ডিগ্রির ঘরে পৌঁছবে। শুধু কলকাতা নয়। রাজ্যের অধিকাংশ জেলাতে ঊর্দ্ধমুখী হবে পারদ।

ভারতীয় আবহাওয়া দফতর দিনকয়েক আগে রাজ্যে তাপপ্রবাহের পূর্বাভাস দিয়েছিল। যদিও সেই তালিকায় নেই পশ্চিমবঙ্গ। তবুও মার্চ মাসেই রাজ্যের কয়েকটি এলাকায় তাপমাত্রা বেড়েছে। বিশেষ করে বাঁকুড়া, বীরভূম ও পুরুলিয়াতে।

আরও পড়ুন: যত কাণ্ড যাদবপুরে, শিক্ষামন্ত্রীর উপর হামলা থেকে ছাত্রের পেটানো, দায়ের ৫ FIR

আলিপুর আবহাওয়া দফতর জানিয়েছে, রাজস্থানে একটি ঘুর্ণাবর্ত সক্রিয় হয়েছে। ফলে, রাজস্থান ও আরব সাগর পর্যন্ত একটি অক্ষরেখা বিস্তৃত হয়েছে। তাই দেশের একাধিক অংশে বজ্রবিদ্যুৎ সহ বৃষ্টির আশঙ্কা থাকলেও, গরম কমার সম্ভবনা নেই।

উত্তরবঙ্গে কেমন থাকবে আবহাওয়া?

উত্তরবঙ্গের বেশ কয়েকটি জেলার বিক্ষিপ্ত বৃষ্টির সম্ভাবনা। দার্জিলিং, কালিম্পং, আলিপুরদুয়ার জলপাইগুড়ি, উত্তর দিনাজপুর, কোচবিহারে হালকা বৃষ্টি হতে পারে। এছাড়াও রয়েছে তুষারপাতের সম্ভাবনা। দক্ষিণবঙ্গে বৃষ্টির সম্ভবনা নেই বললেই চলে।

মার্চ থেকে মে পর্যন্ত বাড়বে রাজ্যের তাপমাত্রা। মার্চ মাসের শুরুতেই পশ্চিমাঞ্চলের জেলাগুলিতে তাপপ্রবাহের সম্ভবনা। প্রবল গরমে মুখোমুখি হতে পারে রাজ্যবাসী।

কেমন থাকবে সপ্তাহভরের আবহাওয়া?

চলতি সপ্তাহে রাজ্যে শুষ্ক আবহাওয়া বজায় থাকবে। পারদ আরও চড়বে। বাড়বে গরমের প্রকোপ ও তাপপ্রবাহ। গরম মোকাবিলার জন্য সতর্কতা নেওয়ার পরামর্শ আবহাওয়া বিশেষজ্ঞদের।